Worcester F 80 Distinctiones

274 Vinculum videns diabolus

Vinculum.[[1]](#footnote-1) Videns diabolus aliquos euadere vinculum voluptatis, pronitatis, difficultatis, addit funiculum triplex quod difficile rumpitur. Nam ligat pedem affectionis, collum confectionis, manum operacionis. De primo, Psal. [149:8]: *Ad alligandos* *reges[[2]](#footnote-2) eorum[[3]](#footnote-3) in compedibus*.

De secundo, Ysai. 52[:2]: *Solue vincula colli tui captiva*. Marc. 7[:35]: *Solutum est vinculum linguae[[4]](#footnote-4) ejus,* etc.

¶ De tercio, Joan. 11[:44]: Lazarus erat *ligatus manus et pedes, institis.* Vnde sicut Sampson facile disrumpit vincula sua tanquam stuppe, sic a penitente dum penitentiam aggreditur facile disrumpuntur vincula peccati, Psal. [115:16-17]: *Dirupisti vincula mea: tibi sacrificabo*, etc. Sed Dominus habet vincula generalia, spiritualia, particularia, et singularia. Prima sunt vincula iusticie. Secunda penitentie. Tercia superabundancie. Quarta amicitie. Et infelix est ille quem non tot vincula non cohercent.

¶ Prima sunt vincula preceptorum, sed ista mirabiliter sunt confracta qua propter conqueretur Deus, Jer. 2[:20]: *A sæculo* fregisti *jugum*, *rupisti vincula, et dixisti: Non serviam*.

¶ Et ne hoc intelligeretur de minoribus addiditur, Jer. 5[:5]: *Ibo ad optimates, et loquar eis: et ecce ipsi simul fregerunt jugum; ruperunt vincula*. Secunda vincula sunt penitencium qui subiciunt gratis pedem, collum, et humerum, id est, voluntatem, verbum, et effectum, ut sic euadant vincula diaboli, Eccli. 6[:25]: *Injice[[5]](#footnote-5) pedem tuum in* compedes *illius*. Sed heu quia de multis verificatur illud, Luc. 8[:29] ligatus *vinculis* teneri non potuit eo quod, etc.

¶ Tercia sunt vincula consiliorum quibus se cohibet homo, non solum a superfluis, sed etiam a licitis, Ezech. 3[:25]: *Fili hominis, data sunt super te vincula*.

¶ Quarta vincula sunt amicitie, Osee 11[:4]: *In funiculis Adam traham* vos*, in vinculis caritatis*. Col. 3[:14]: *Super omnia* mutuam in vobis *caritatem*, habentes quem *est[[6]](#footnote-6)*

/fol. 321vb/

*vinculum perfectionis*.

¶ Item, in mortuis sunt vincula quedam deformacionis venialis, quedam punicionis temporalis, quedam retardacionis tedialis. De primo, Psal. [115:16-17]: *Dirupisti tibi vincula mea..* Quod fit per orationem, Jud. 15[:14]: *Sicut solent ad ardorem ignis ligna consumi*. De secundo, Eccli. 6[:31]: *Vincula* eius *alligatura salutaris*. Quia cum tales afflictos liberauerimus, eos patrones adiuuandum habebimus. Et in hoc verum est quod communiter dicitur quia pro alio orat pro seipso laborat.

¶ De tercio, Job 39[:5]: *Quis dimisit onagrum liberum, et vincula ejus solvit*? Onager qui est asinus siluestris figurat animam in purgatorio afflictam, que libera erit saltem post iudicium quia tunc non erit locus purgatorii.

1. Vinculum ] Lambeth begins this chapter: Videns Diabolus aliquos…. [↑](#footnote-ref-1)
2. reges ] *corr. pedes* F 80, Lambeth. [↑](#footnote-ref-2)
3. eorum ] Lambeth *corr.* nostros F 80. [↑](#footnote-ref-3)
4. linguate ] Lambeth *om*. F 80. [↑](#footnote-ref-4)
5. Injice ] Lambeth, F 128 *om*. F 80. [↑](#footnote-ref-5)
6. est ] Lambeth, F 128 *om.* F 80. [↑](#footnote-ref-6)